
ОТЧЕТ

ЗА ДЕЙНОСТТА НА НАРОДНО ЧИТАЛИЩЕ „РАЗВИТИЕ-1870”

ПРЕЗ 2024 ГОДИНА

Уважаеми колеги, читалищни деятели,

Народно читалище „Развитие-1870” е най-големият и водещ културен институт на територията на община Севлиево. То е един от духовните символи на града – стожер на българщината! И днес – 155 години след основаването му, пламъкът на читалищното дело, запален от първия лекар в Севлиево д-р Стойчо Христов през паметната 1870 година, по личната заръка на Васил Левски, пръска своите искри. Читалището е местно живо съкровище! То е съвременен будител, просветител и пазител на българския национален дух, култура, изкуство, традиции и ценности. Читалище – светиня и пътеводител – искрата, която запалва любов към културата и знанието.

Народно читалище „Развитие-1870” е пример за устойчива българска културна институция със специфична мисия за съхраняване и развиване на традиционните ценности на нацията. То е самоуправляващо се културно-просветно сдружение, което изпълнява и държавни задачи в областта на културата. Работи на принципите на демократизма, доброволността и автономията. Читалището поддържа отношения на сътрудничество и координация с държавните, областните и общинските органи и организации. В дейността му участват всички граждани без ограничения на възраст, раса, пол, образование, политически и религиозни възгледи и етническо самосъзнание. Негови цели са да създава, опазва и разпространява духовните ценности; да развива творческите способности; да задоволява културните потребности на гражданите; да развива и обогатява социалната и образователната дейност и да осигурява достъп до информация. 

Народно читалище „Развитие-1870” съдейства за обогатяване културния живот в града и общината, допринася за разширяване на знанията и интереса към изкуството, културата и науката, създава условия за развиване и изява на творческите способности на деца, млади хора и любители на изкуствата във всички възрастови групи, поддържа, обогатява и развива народните обичаи и традиции, възпитава в дух на родолюбие, демократизъм и общочовешка нравственост. То е модерен културен център със съвременна материално-техническа база и голяма сцена на обществено значими културни събития.
Изминалата 2024 година с гордост наричаме СТАБИЛНОСТ В РАЗВИТИЕТО. Началото беше поставено с добрата новина – Народно читалище „Развитие-1870” е сред одобрените обществени сгради за въвеждане на мерки за енергийна ефективност по Национален план за възстановяване и устойчивост, финансиран от Европейския съюз. Средствата от 1.3 млн. лв. ще бъдат безвъзмездно инвестирани в Читалището по процедура „Подкрепа за устойчиво енергийно обновяване на публичен сграден фонд за административно обслужване, култура и спорт” на Министерство на регионалното развитие и благоустройството. Мярката цели след ремонтите да се постигне клас на енергопотребление минимум клас „В“ и спестяването на минимум 30% от първичната енергия.  Чрез изпълнението на дейностите по проектите ще се постигне по-добра енергийна ефективност, което ще доведе до намаляване разходите за енергопотребление и спестяване на публичен ресурс. Заслугата за това е на Община Севлиево и амбициозния читалищен екип с ясната визия и мисия за развитие и просперитет, за да има Севлиево, днес и в бъдеще, модерно културно средище.
Дейностите, които оформиха облика на Читалището през 2024 година, могат да се очертаят в няколко традиционни основни направления – работа с талантливи деца и младежи, развитие на художествената самодейност и клубните форми на работа, организиране и изпълнение на изяви, включени в културния календар на община Севлиево и Националния културен календар, кинопоказ. С огромна амбиция, ентусиазъм, много труд и последователност продължи творческата работа на читалищните школи, състави и клубове. Разцветът на културната институция продължи и утвърди читалището като предпочитано място за творчество и изкуство. Доказателство за това е голямото признание за Народно читалище „Развитие-1870” на областно ниво. Читалището заслужи приз от „Събитие на годината в областта на културата” за 2023 година за проект „Събудители – отново заедно”, финансиран по „Програма за възстановяване и развитие на организации в областта на любителското творчество” на Национален фонд „Култура”. Форумът, организиран за 10-та поредна година, под егидата на областния управител, удостои с признание читалищния проект, номиниран от Община Севлиево.

На 27 март 2024 година се проведе редовното общо събрание на Читалището. Председателят Данаил Лалев, който има зад гърба си три успешни последователни мандата като председател на читалищното настоятелство през периода 2009-2019 г. и към настоящия момент е зам-председател на Съюза на народните читалища в България, отчете втората успешна година от мандата си. Тук е мястото да отбележим, че в навечерието на 24 май – Деня на светите братя Кирил и Методий, на българската азбука, просвета, култура и славянска книжовност, той беше удостоен с почетен знак „Златен век – печат на цар Симеон Велики” от министъра на културата Найден Тодоров. Отличието му беше връчено за принос в развитието на българската духовност.
Детска школа по изкуствата, едно от основните читалищни звена, създадено преди 76 години, продължи да бъде предпочитано място за обучение на таланти, с авторитет и професионализъм. В музикалния отдел се обучават общо 58 деца, от които 21 – Школа по пиано, с преподавател Иглика Грънчарова-Станчева, 10 – Школа по китара, с преподаватели Цветан Радков и Жан Йорданов, 10 – Школа по пиано и солфеж, с преподавател Светла Щерева, 8 – Школа по синтезатор и акордеон, с преподавател Ценка Ганчева, 10 – Школа по акордеон и пиано, с преподавател Александър Михайлов. Престиж и авторитет за Детска школа по изкуствата са Школа по народно пеене „Шарени цветенца”, с преподавател Цветина Маринова, с обучаващите се 52 певци, Школа по класически и модерен балет, с художествен ръководител Иванка Цанова – с 50 талантливи деца, както и Школа по изобразително и приложно изкуство „Синестезия”, с преподавател Велизар Захариев, с обучаващите се 23 художници. При тенденцията за намаляване броя на децата като цяло, предвид и конкуренцията от разнообразни форми на извънкласна дейност в сектора на културата и изкуството, част от които са безплатни, преподавателите – изключителни професионалисти, полагат големи усилия и креативност за стимулиране и запазване на всяко едно от децата в класовете си. Похвални са инициативността, съвременните подходи в обучението и творческата работа с таланти, инициирането и провеждането на повече събития и изяви, които безспорно надграждат авторитета на школите и популяризират читалищната дейност.
В програмата с културни събития през 2024 година учениците от музикалните школи – пиано, класическа китара, акордеон, синтезатор и солфеж, реализираха различни сценични изяви – открити класови и образователни продукции, участия в концерти и тържества по различни поводи, национални и регионални конкурси. Всичко това е плод на ежедневната педагогическа работа и труд на преподавателите Иглика Грънчарова-Станчева, Светла Щерева, Ценка Ганчева, Александър Михайлов, Цветан Радков, Жан Йорданов. В калейдоскопа с най-значимите събития за музикалните школи са: образователните концертни продукции в детските градини на школите по китара, акордеон и пиано, синтезатор и акордеон; участията в училищни тържества, Общинския празник на художествената самодейност, Национален фестивал „Семе българско”; изявите на ученици в тържества-празници, организирани от Кметствата и читалищата в севлиевски села, в музикално оформление на читалищни събития, симбиоза на изкуствата – изложби на Школа по изобразително и приложно изкуство „Синестезия”, Фотоклуб „Севлиево” и поетични вечери на Литературен кабинет „Пеньо Пенев”, в съвместни продукции с талантите от Школа по народно пеене „Шарени цветенца”, Великденския китарен концерт, годишния концерт-продукция на пианистите на Иглика Грънчарова-Станчева, както и годишния клавирен концерт на всички музиканти-виртуози.

10-годишен юбилей през 2024 година отбеляза Школа по народно пеене „Шарени цветенца”, с преподавател – народната певица Цветина Маринова и корепетитор – акордеонистът Александър Михайлов. Събитие 2 в 1 – гала вечер с благодарности за приятели, съмишленици, партньори, благодетели и празничен юбилеен концерт-спектакъл „Мечта”. По повод годишнината Община Севлиево финансира професионални записи на песни с авторски аранжименти и клипирането им. Създадената през 2013 година школа от Цветина Маринова –  дългогодишен солист на оркестър „Плам”, по настоящем солист на формация „Илиев”, с ръководител Илия Илиев-Професора, солист на Духова музика Севлиево и на Българското национално радио, продължава да се слави с авторитет, обучение на високо професионално ниво и е една от най-изявените в България. Непрекъснато се обогатява значимата колекция с престижни отличия на школата, а записи с индивидуалните изпълнения на децата звучат редовно по Българското национално радио. В школата се обучават 52 деца на възраст от 3 до 18 години, които изучават народни песни от всички фолклорни области и от репертоара на емблематични за фолклора имена. Сформирани са и работят четири вокални групи – „Лаленца”, „Черешки”, „Шарени цветенца” и „Севделея”. Класът по народно пеене обогатява големия си групов и индивидуален репертоар, развива богата концертна дейност.
През 2024 година Школа по народно пеене взе участие в различни празници, събития, благотворителни концерти, фестивали. Значимо е признанието с отличия за талантите от XVI Национален детско-юношески конкурс „Песенна дъга над Кутев” в Котел, XIX Национален събор-надпяване „Авлига пее” в с. Обединение, XXVII Фолклорен фестивал „Северняшка китка” в Павликени, XIV Регионален музикално-фолклорен конкурс „Златен славей” в Габрово. Наградите дообогатиха голямата колекция на школата. Славейчетата реализираха концертни изяви в традиционни събори в севлиевските села Богатово, Хирево и Търхово, както и в съседни населени места. Школа по народно пеене „Шарени цветенца” изнесе концертна програма по повод честването на 90 години „Идеал Стандарт – Видима” АД, най-големият дарител и спомоществовател на Народно читалище „Развитие-1870”. В калейдоскопа с най-значими събития са: седянка „Бабо, попей ми”, концертът „За Родината с любов” по повод Националния празник на България, тематични концерти за Цветница, Лазаровден, Великден, Еньовден, съвместни мероприятия с Исторически музей Севлиево, Община Севлиево и ДГ „Пролет”, програмите на откритите сцени на Национален фестивал „Семе българско”, Севлиевския есенен панаир и Немския Коледен базар, проведените три класови продукции, изяви в училищни тържества, Общински фестивал на художествената самодейност „Децата – творци на красота”, фирмени събития и благотворителни празненства, концерт-спектакъл „Коледна палитра”.
Значима и успешна беше творческата 2024 година за единствената в община Севлиево Школа по класически и модерен балет, с художествен ръководител и хореограф – примабалерината Иванка Цанова и корепетитор Румяна Павлова. Още една структура, която с дейността и успехите си допринася за високия авторитет на читалището. През отчетния период в школата се обучават 50 деца на високо професионално ниво. Направени са и поставени 7 нови авторски класически и характерни танца. Отличната преподавателска работа на художествения ръководител и хореограф допринася за все по-високото ниво на балетни изпълнения, впечатляващи с оригиналност и новаторство. Бляскава „Балетна импресия” беше гала-концертът на балерините за край на успешния творчески сезон 2023/2024 година. В калейдоскопа с най-значими събития на Балетната школа през 2024 година са: концертните изяви в училищни, общински тържества и благотворителни събития на Бизнес сдружение „Севлиево XXI век” и Сдружение на жените „Надежда 2001”, участията в церемония „Спортист на годината”, организирана от Община Севлиево, в годишния клавирен концерт на музикалните школи и традиционния Коледен балетен спектакъл.

В началото на новия творчески сезон, по идея на художествения ръководител и хореограф – Иванка Цанова, Народно читалище „Развитие-1870” и Балетната школа инициираха инициатива с образователна цел „Изкуството балет”. Целта на проявата, с образователен и възпитателен елемент, с плануваните концертни изяви, е децата от най-ранна възраст да се докоснат до едно от най-изящните сценични изкуства, да се възпита у тях отношение към културата, да се научат да ценят и подкрепят таланта, да се предостави възможност да се развиват и да открият своя талант. В края на календарната 2024 година се реализира образователен концерт за учениците от първите и вторите класове на СУ „Васил Левски”, като в програмата на инициативата е заложено организирането на събития за децата от детските градини и учениците от началната степен на образование в севлиевските училища. Най-големият успех за Школа по класически и модерен балет през 2024 година е реализираното дебютно международно участие на престижния фестивал „Acqua Azzurra“ в Лаго ди Гарда, Италия. Грациите от Севлиево заслужиха купа и диплом – награда-признание от форума, в който взеха участие тринадесет групи с изпълнители от Италия, Полша, България, представители на различните изкуства. Международното участие на балерините е сбъдната мечта, повод за гордост от достойното представяне на читалищната школа, Севлиево и България.
С развитие и успехи беше 2024 година и за Школа по изобразително и приложно изкуство „Синестезия”, с преподавател – художникът и скулптор Велизар Захариев. Авторът на скулптурните портрети на братята Асен и Илия Пейкови, бюст-паметника на Йонко Карагьозов, лъвовете на моста над река Росица и най-значимата му творба – бронзовата фигура на Пенчо Славейков и Мара Белчева в центъра на Севлиево, е пример за подражание на учениците си.  При конкуренцията на две силни като изяви и авторитет школи в града ни, отлична беше работата за малките художници и техния ментор. В школата се обучават 23 деца. Със свои творби малките творци взеха участие в различни форуми за детско творчество през годината: националните конкурси „Рицарят в мен”, „Видовете дървета в българската гора”, „Златна есен – плодовете на есента”, престижното Международно биенале в град Свищов, конкурса за коледна картичка, организиран от Местната комисия за борба срещу противообществените прояви на малолетните и непълнолетните, Младежки център и Община Севлиево. През 2024 година се реализираха три тематични изложби: „Щрихи в реалност и фантазия”, „ЗооСвят” в рисунки и глинени фигури, „Аз и градът” през детските очи. За обучаващите се деца се проведоха тематични пленери на открито, както и еко ателие с беседа за видовете флора и фауна, с партньорството и съдействието на Национален парк „Централен Балкан”. Рисунки на художниците участваха в търгове с благотворителна цел на Ротари клуб – Севлиево и Сдружение на жените „Надежда 2001”. Най-големият успех за Школата през 2024 година е издаването на първия по рода си цветен комикс „Из-ображение, въ-ображение” – книжка с различни истории, приказки, логически задачи, интересни факти за животните и природата, образователно и развлекателно издание, насочено към децата и младите хора на Севлиево. Бройки от комикса са дарени на Градска библиотека – Севлиево, библиотеките на ОУ „Христо Ботев”, ОУ „Стефан Пешев”, СУ „Васил Левски”, ПГМЕТ „Ген. Иван Бъчваров” и ПГ „Марин Попов”, Младежка зона. През 2024 година ученичка на Велизар Захариев продължи обучението си в областта на графичния дизайн в Пловдивския университет. Този успех, това вдъхновение са мерило за успешното развитие на Школа по изобразително и приложно изкуство „Синестезия”, признание и гордост за преподавателя.
Успешен беше творческият сезон за Детския театрален състав, под ръководството на Алфидин Ахмедов – възпитаник на читалищната актьорска школа, професионален режисьор и директор на Държавен куклен театър – Габрово. Активен беше репетиционният процес за реализирането на постановката „Пипи Дългото чорапче” по класическия роман на шведската писателка Астрид Линдгрен. Адаптацията, постановката и сценографията бяха дело на Алфидин Ахмедов. Детският театрален състав зарадва почитателите на изкуството с премиера, осъществиха се и организирани представления за учениците от началната степен на образование от училищата в община Севлиево.
С ясната визия, мисия и цели за разпалване интереса и любовта на децата към театралното изкуство, в началото на календарната 2024 година в читалището се създаде Детска театрална школа, с преподавател – куклената актриса Борислава Русева. В новата форма за обучение за най-малките любители на театъра, след отлична рекламна кампания и организирани срещи с ученици от началната степен на образование, се записаха за обучение 23 деца. Започна интензивна работа за изпълнение на основната цел за развиване на интелектуалното, личностното и културното развитие у децата. Чрез упражнения под формата на игри те започнаха да придобиват ценни театрални умения, да развиват своя правоговор и дикция, пластичност, отговорност, концентрация, увереност, креативност и работа в екип докато се забавляват и разгръщат детското си въображение и потенциал. Изпълнена беше целта да се провокира мисленето на обучаващите се и поставени основите за научаването им да съпреживяват, пресъздават, имитират, наблюдават и реализират своите цели и мечти чрез театралното изкуство. Само за три месеца, въпреки кратките срокове, трудности, липса на театрални умения и опит малките театрали реализираха постановка – „Басни с герои сладкогласни”. Спектакълът излезе в предвидения график, обогати културните читалищни прояви и представи пред родителите на децата резултата от работата им в представление. Работата на Детска театрална школа продължава и през новия творчески сезон 2024/2025 година с по-амбициозни задачи. Осъществява се интензивен обучителен и репетиционен процес за изпълнение на театър с коледен дух – представлението „Снежната кралица и джуджетата”. Смелата, интересна и режисьорска драматизация по мотиви от приказката на Ханс Кристиан Андерсен беше весело коледно шоу с помощта на работливите джуджета на Дядо Коледа и деца от публиката в работилница на сцена. Едновременно започна и активна работа по още две постановки – „Вълкът и седемте козлета” и „Ние, врабчетата”, чиито премиери ще се осъществят в края на творческия сезон 2024/2025 година.
Висока оценка за работата през 2024 година отчитаме за на най-масовата форма на обучение на деца в читалището – Детска школа по народни танци, към Фолклорен ансамбъл „Развитие”, който има зад гърба си богата дейност с 65-годишна история. В школата се обучават 177 деца, разпределени в четири групи, в любов към фолклора и българските традиции. Школата по народни танци е най-голямото читалищно звено. Безспорно е, че работата с толкова много деца изисква огромен труд, всеотдайност, търпение и отговорност, което е разковничето и за съществуването, дейността и развитието на Ансамбъл „Развитие”. През годините художествените ръководители Весела Йорданова и Йордан Йорданов успяват да създадат програма и да наложат система на обучение, включваща екзерсис, постановка на танцуване, характерна танцова лексика и цялостно изграждане на всеки един изпълнител. За обучението на децата с родолюбиви сърца в школата помагат помощник-преподавателите Лилия Христова и Павел Йорданов. Традиционни изяви са коледните продукции пред родители. В края на всяка учебна година се провежда емблематичната за школата по народни танци годишна продукция „Нашето богатство”, в която децата показват наученото и уменията си в танцуването. В двучасовия концерт участват Детският ансамбъл и подготвителните групи към Представителния ансамбъл „Развитие“. Продукцията има за цел да представи как се изгражда един артист – танцьор или певец, какви са първите стъпки и усилия, как с постоянство и труд се възпитава любовта към фолклора.


Детският фолклорен ансамбъл „Развитие” е с главен художествен ръководител Весела Йорданова и помощник-ръководител Йордан Йорданов. Ансамбълът включва детски танцов състав и вокална група. 59 са танцьорите в подготвителна, младша и старша групи, разучаващи репертоара на ансамбъла. Пет са малките певици във фолклорната група, с вокален педагог Полина Колева. През изминалата година Детският ансамбъл взе участие във възстановката по повод 148 години от Априлското въстание по покана на Община Севлиево, съвместно с Национално дружество „Традиция”, както и в годишната продукция „Нашето богатство” на Детска школа по народни танци. Значими са изявите с концертни програми за съборите на селата Търхово, Идилево, Дамяново, Кормянско, Душево, участията с фолклорни спектакли в патронните тържества на основните училища в град Севлиево и съвместни изяви с други читалищни състави. През 2024 година се реализираха най-много изяви и концерти в селата на община Севлиево от всички читалищни състави. Значимо е участието на Ансамбъла в Международен фестивал в Истанбул, Турция. Ежегодно родолюбивите деца на Севлиево получават покана за участие в държавата-съседка като желан, уважаван и обичан гост на тамошните големи празненства по повод Деня на детето. През месец юни 2024 година се проведе обучение в град Китен и участие в местен фестивал. Подготвителната, младша и старша възраст на Детски ансамбъл „Развитие” и подготвителната група на ФА „Развитие” участваха в Международния музикален и танцов фестивал-семинар „Фолклорна виелица” в Пампорово. Проявата е вече традиция и част от обучителната програма на децата по български народни танци като предоставя възможност и за провеждането на зимен обучителен лагер на танцьорите. С купа, медал и диплом – награда за успешното представяне във форума, бяха удостоени севлиевчетата на заключителния тържествен коледен концерт в град Чепеларе. Детският ансамбъл участва с празничен концерт в програмата на Немски Коледен базар, организиран от Община Севлиево.
Изключителна беше 2024 година за Представителния фолклорен ансамбъл „Развитие” – туптящото сърце на Севлиево. Концерти, изяви, честване на 65-годишен юбилей и голям успех – престижно участие в два световни фестивала в САЩ. Ансамбълът е съставен е от 62 танцьори, музиканти и певци. Главен художествен ръководител е Йордан Йорданов, а негов помощник-ръководител Весела Йорданова. Техни помощници са Лилия Христова и Павел Йорданов. Богатство за ансамбъла са битовият му оркестър от три гъдулки, един кавал, контрабас, тъпан и гайда, с музикален ръководител Пламен Пенчев, и вокалната група с певци, ръководена от вокалния педагог Николина Ботева. Отчитаме приноса и професионализма на музикантите Пламен Пенчев, Николай Колев и Велизар Цветков – гъдулки, Николай Тотев – кавал, Николай Божков – контрабас, Митко Ангелов – тъпан и Димитър Борисов – гайда, за професионалното звучене на оркестъра и издигане високото ниво на състава.
Ансамбъл „Развитие” е емблема на всеки празник в общината. Традиция с неповторим облик, носеща българския дух и съхранените памет, обичаи, ритуали през поколенията. Няма празник, градско събитие или събор без песенното, музикалното и танцово изкуство на Детския състав и Представителния ансамбъл. Ярко събитийна и успешна беше 2024 година за тази голяма читалищна структура – Ансамбъл „Развитие”. В калейдоскопа със значими изяви са: концертните програми за благотворителните тържества на Бизнес сдружение „Севлиево XXI век”, Ротари клуб – Севлиево и Сдружение на жените „Надежда 2001”, за юбилеи и частни празненства, патронни събития на училищата в общината, участието в годишната продукция „Нашето богатство” на Детска школа по народни танци. С Камерната формация са реализирани концертни участия за фирмени и сватбени тържества. Ансамбълът откри с концертна програма Националния фестивал „Семе българско”, провеждан под егидата на кмета на община Севлиево д-р Иван Иванов. Традиционни са изявите с концерти по съборите в севлиевските села като през 2024 година се реализираха участия в честването на годишнините в Горна Росица, Душево, Петко Славейков. По хореография на художествените ръководители на Ансамбъла Йордан Йорданов и Весела Йорданова, музикална обработка – Пламен Пенчев, ръководителят на оркестъра, се реализира фолклорна постановка-спектакъл „Труд, традиция, приемственост” по повод честването на 90 години „Идеал Стандарт – Видима” АД, най-големият дарител и спомоществовател на Народно читалище „Развитие-1870”.
Най-големият успех за Фолклорен ансамбъл „Развитие” е престижното участие в два световни фестивала в САЩ – Magic Valley Folk Festival в Бърли, Айдахо и Световния фолклорен фестивал CIOFF САЩ’2024 в Спрингвил, Юта. Поканата за участие беше отправена лично от г-жа Емили Уилкинсън – президент на CIOFF САЩ и международен директор на World Folkfest Inc. Равносметката – наситена програма с концертни участия в двата международни фестивала, проведени обучения-семинари по български народни хора, достойно представяне на родните фолклор, традиции и обичаи. Емблематично през 2024 година е участието на Ансамбъла в празничния концерт на представителните ансамбли на 53-тият Световен конгрес на Световната организация CIOFF, организиран от Националната секция за България на Международния съвет на организаторите на фестивали за фолклор и традиционни изкуства. Значимо е представянето и в XII Националeн събор на групи за български народни хора „Северняшки гайтани” с празничен концерт на Ансамбъла на Севлиево и Студентския ансамбъл при Югозападен университет „Неофит Рилски” – Благоевград. През 2024 година Фолклорен ансамбъл „Развитие” чества 65-годишен юбилей с два концерт-спектакъла в Дом на културата „Мара Белчева” в Севлиево. Грандиозно събитие, с две концертни дати, за хилядна публика под мотото: „65 години пребъдване” и достолепие за туптящото сърце на Севлиево в традиция, приемственост и наследство. 
Курсът за овладяване на български народни хора, с ръководители Весела Йорданова и Йордан Йорданов, е с авторитет и традиции в Севлиево. Ежеседмично събира около 100 любители на народното танцово изкуство. Въпреки конкуренцията на създадените подобни клубове в града, читалищният клуб е най-посещаваният, с най-интересен и разнообразен репертоар и традиции в изучаването на автентични народни хора. Представителната група на курса с най-добрите от любителите на хората участва през 2024 година в Петнадесетото издание на фестивала „Хоро край поморийския бряг” в Поморие, в XIII Фестивал на традиционните хора „На армане с тъпане” в Разлог и в Международния фестивал „Фолклорни нюанси” – Слънчев бряг. Емблема на Севлиево и читалищния курс е Националният събор на групи за български народни хора „Северняшки гайтани”. Ръководителите на ансамбъл „Развитие” са инициатори и основни организатори на форума. Единственият по рода си местен фолклорен празник събира всяка година стотици любители на танцовото изкуство от всички краища на България. Основата цел на събора е популяризирането на местния северняшки фолклор, но и запознаване с многообразието на родното изкуство от всички етнографски области на страната. Проява, която поддържа живи българските традиции, корени, обичаи и дух, за да расте зрънцето фолклор под слънцето. XII Национален събор на групи за народни хора „Северняшки гайтани” беше част от програмата за празниците на Севлиево. Три събития под шапката на „Северняшки гайтани” – празничен концерт на Студентски ансамбъл при Югозападен университет „Неофит Рилски” – Благоевград и Фолклорен ансамбъл „Развитие”, съборът с участието на над 200 любители танцьори от различни краища на страната и „Празнично хоро по тиквено време” с участието на Данислав Кехайов, Нели Танева и приятели.
През изминалата година Фолклорна формация „Веселина”, с художествен ръководител – акордеонистът Боян Асенов, реализира редица изяви. С целеустремеността на новия художествен ръководител, желанието му за работа и самодейния дух на певиците продължи репетиционният процес и възстановяването на емблематични народни песни от богатия репертоар на състава. Читалищното ръководство направи нужното, за да запази формацията в палитрата читалищни състави и продължи да се поддържа българщината, развивайки делото на създателя – Веско Самуилов. През февруари 2024 година групата гостува в предаването „От българско по-българско” в телевизия Скат. Отчитаме активна концертна дейност по повод традиционни местни събори в севлиевските села Дамяново, Бериево, Градница, Душево. Групата участва в Националния фестивал „Семе българско” в Севлиево, Фолклорен фестивал „Северняшка китка” – Павликени, Петото издание на Национална фолклорна среща „Автентичност и съвремие” – Попово, XIII Национален фолклорен фестивал “Песни в полите на Балкана” – с. Жълтеш, XXII Балкански събор на българската песен – Априлци, VII Международен фестивал на танцовите, музикални и певчески изкуства „Фолклорни нюанси – България 2024”, Международен фолклорен фестивал „Фолклорен извор” – с. Царевец, Национален тракийски фолклорен събор „Богородична стъпка” в Старозагорски минерални бани и др. С изявите си извън пределите на община Севлиево самодейният певчески състав достойно представи местния фолклор, читалището и града ни, като обогати колекцията си с престижни отличия от национални фолклорни форуми. Формация „Веселина” и приятелски самодейни групи организираха и реализираха концерт по повод 1 октомври – Деня на възрастните хора.
Добра беше творческата година за Литературния кабинет „Пеньо Пенев”, с ръководител Димитър Васин и 12 пишещи членове. Издадени са 12 броя литературни страници „Бразди” в общинския вестник „Росица”, членове на кабинета са включени с творчеството си в национални издания. Реализирани са творчески срещи на нашите автори в детските градини и училищата в Севлиево, представяния в селски читалища, както и литературните четения „Красотата е завинаги” за почитателите на писаното слово. През 2024 година доайенът на поезията и ръководител на литературния клуб Димитър Васин отбеляза 80-годишен юбилей с представяне на новата си книга „Разжарено”. Новите книги – „Цветопад” на Ваня Георгиева и „Оцеляла струна” на Минка Вачева, представени пред обществеността в организирани поетични събития, допринесоха за авторитета и престижа на поетите в Севлиево. Членовете на Литературен кабинет „Пеньо Пенев” участваха в 80-годишния юбилей на колегата си – поета Данаил Данков, и представянето на новата му книга „Самоприсъда” в родното му село Сенник. Поетите и прозаиците, членове на кабинета, участваха и в литературно четене по повод Деня на поезията, организирано от Дружеството на габровските писатели в областния град.

Ярко събитийна и успешна беше 2024 година за Фотоклуб „Севлиево”. Вдъхновител, ментор и обединител на 19-те фото творците е Антоанета Обретенова. Четири фотоизложби – „Игра със сенки”, „На Кафе”, Сборна фотографска изложба, представена в Музея на фотографията и съвременните визуални изкуства в Казанлък и „Фотографски срещи Севлиево 2024 – ИСТОРИИ В КАДЪР…” успешно реализираха любителите фотографи. Изложбата „Севлиево – фотоетюди”, реализирана с финансовото партньорство на Община Севлиево по повод Международната научноприложна конференция „Регионално развитие, културни коридори и медии“ през 2023 година, организирана от местния регионален вестник „Росица“, Технически университет в Габрово и Регионален исторически музей – Габрово, гостува на жителите в село Ловнидол. Проведени са множество пленери – снимане на открито, на различни теми. Фотоклуб „Севлиево” организира и проведе двудневен фотомаратон с гост-фотографа Стефан Каменов – работилница за цианотипия „Синята градина” и дебютна изложба „Фотография и фотограма”. Членовете на Фотоклуба организирано посетиха значими, интересни фотографски събития, проведоха срещи с известни фотографи. В Бялата галерия на читалището бяха представени гостуващи фотоизложби: „Фото Академика 2024” – националният ежегоден годишен преглед на фотографското изкуство в България и „Портрети-ТЕ” на фотограф-художникът Цончо Балканджиев. „Фото Академика 2024” гостува в Севлиево с престижна колекция и призира с отличия и фотографи от местната гилдия, с партньорството на Национално сдружение фотографска академия „Янка Кюркчиева”.
Най-значимото за фотографската гилдия през 2024 година е експонирането на Сборна фотографска изложба в Музея на фотографията и съвременните визуални изкуства в Казанлък. Фотопроектът с 41 фотоса беше представен и пред ценителите на фотографията в Севлиево. И още – излезе от печат дебютен албум с кратка визитка на всеки от членовете на Фотоклуб „Севлиево”. Изданието, финансирано с лични средства на фотографите, представя всеки от творците и дейността на читалищния клуб. Отлична организация и реализация на проект „Фотографски срещи Севлиево 2024 – „ИСТОРИИ В КАДЪР...”. Двудневният фотомаратон включваше поредица събития: откриване на изложба на участниците във Фотографски срещи, уъркшоп на открито, прожекция на документален филм и среща с фоторепортера и фоторедактор Надежда Чипева. Фотоклуб „Севлиево” беше съорганизатор с читалището на онлайн фотоконкурс „Фотографски срещи Севлиево 2024 – „ИСТОРИИ В КАДЪР...”.

Успешно се проведе и четиринадесетото издание на Националния фестивал на любителските театри за деца „Вълшебникът театър”. Организатор бе Народно читалище „Развитие-1870” под егидата на Министерство на културата и с финансовата подкрепа на Община Севлиево. Целта е приобщаване на децата и юношите към театралната култура, драматургия и литература, музика и хореография, стимулиране на творческите им таланти, обмяна на опит и идеи, популяризиране на детското театрално изкуство. Заявките за участие пристигнаха от всички краища на България, селектирани бяха 10 представления. Магията на театъра завладя Севлиево. Отличените участници и състави получиха грамоти, парични и предметни награди. Отлична организация на форума, добра селекция, стойностна фестивална програма, изява на много дарования от малките артисти, отлично организирано посещение на всички представления – това са оценките на жури, участници и публика. Във фестивала участваха състави от Габрово, София, Стара Загора, Варна, Свиленград, които представиха спектаклите си пред близо 2 000 деца и ученици от всички детски градини и училища в град Севлиево. Доказателство, че фестивалът е с традиции и авторитет – център за партньорство, обмяна на опит, идеи и театрални практики, творчески търсения, неповторим дух и любов към изкуството – театър.

2024 година беше успешна за Кино „21 век” – единствената стопанска единица в читалището. Като такава тя работи на различни принципи и организация от школите и художествено-творческите състави. Киното работи ежедневно, с по три прожекции дневно, а в почивните и празничните дни – по пет, всяка седмица се предлагат по три нови заглавия, към него функционира и мини-бар за продажба на пуканки, безалкохолни напитки и дребни лакомства за детската публика. Всичко това изисква много добра организация без пропуски и грешки. В резултат на работата на екипа на киното, статистическите и финансови показатели са доста добри: осъществени са 446 прожекции, на които са показани 71 нови филмови заглавия пред 5 000 посетители. За съжаление в края на месец май възникна сериозен технически проблем, който прекъсна работата в летния период – време, в което традиционно продуцентите пускат най-силните заглавия и приходите от тях са най-големи. Направено е изключително много, за да може киното отново да заработи, в последствие в екипа се включиха и двама нови млади колеги – Мирослав Донев и Тихомир Цонев. В последвалите три месеца до края на годината се отчитат отлични финансови резултати.
Но киното не е само източник на приходи. Чрез него читалището осъществява една от мисиите си – да предоставя възможност на севлиевци, особено на децата и младите хора, да прекарат приятно и смислено част от свободното си време, общувайки с изкуството. Водени от идеята, че децата са нашата дългосрочна бъдеща публика, отново обърнахме особено внимание на прожекциите, предназначени за тях. Стремежът беше в седмичния репертоар да има филм, предназначен или за по-малки, или за по-големи деца. За поредна година киното инициира провеждането на седмици „Кино за нашите деца” по повод Деня на детето и „Идва Коледа”. Събитието бе подкрепено от Община Севлиево и Бизнес сдружение  „Севлиево XXI век”. Инициативата обхвана около 300 деца от последната възрастова група на всички детски градини в общината и се превърна в истинско преживяване за тях – посещение в „истински” киносалон, пуканки и среща с любими приказни герои от големия екран. За привличането на повече и по-разнообразна публика, при изготвянето на седмичните програмации, са подбирани най-гледаемите филми от различните жанрове – в рамките на всеки месец са показвани и екшън, и фантастика, и драма, и комедия, и хорър и задължително анимация. За предвидените заглавия, според аудиторията, е подбиран най-подходящият часови пояс за кинопоказ. През 2024 година продължи и тенденцията да се показват не само касови филми, но и стойностни произведения, номинирани или спечелили награди от престижни филмови фестивали. Прожектирани са всички нови български заглавия, като за целта са сключени договори с още две фирми-разпространителки на ново българско кино. На голям зрителски интерес се радваха родните филми: „Чума”, „Пулсът на танца”, „Уроци по немски”, „Защото обичам лошото време”, „Никога не е просто секс”, „Фабрика за кокошки” и най-вече „Гунди – Легенда за любовта”, който стана най-гледаният филм в кратката история на читалищното кино – 42 прожекции пред повече от 2 000 зрители. По повод Националния празник на България са осъществени 6 прожекции на български филми, оглавили бокс-офиса за 2023 година, а по повод 24 май отново в 6 прожекции са показани 2 нови български филмови заглавия. Екипът на Кино „21 век” се справи отлично, поставяйки си за цел да увеличи количествените резултати чрез развитие в три основни направления: осигуряване на хубави нови филми, по-добра реклама и добро обслужване на посетителите. Зад всички тези успехи, с много работа и отдаденост, стои екипът: организаторът – Галя Христова, операторите –Банко Банков, Мирослав Донев и Тихомир Цонев, както и служителите на кино бюфета – Ива Пенкова, Иванка Ахчиева, Неда Александрова, Наташа Цанкова.
През отчетната 2024 година читалището организира и реализира амбициозни и креативни идеи, поредица значими дейности и инициативи. Основната роля в тяхното осъществяване е на читалищното ръководство и сплотения административен екип. Това е гръбнакът на институцията, идеен партньор и съмишленик на професионалния творчески колектив – художествените ръководители и преподавателите, създаващи изкуството и художествената самодейност – туптящите сърца на читалищната дейност, който сплотява и обединява. Ръководството, читалищното настоятелство, административният и помощен персонал оказват необходимата помощ и съдействие в дейността на всички читалищни звена – школи, състави, клубове, кино. Този екип – секретарят Десислава Димитрова, организаторът Десислава Йонкова, касиерът Наташа Цанкова, гардеробиерът Полина Колева, работник поддръжката Геньо Генев и хигиенистът Мария Колева непрекъснато търси нови начини за обогатяване и разнообразяване дейността на читалището и развитието му. През 2024 година читалище „Развитие” е домакинствало 23 гостуващи културни събития – изложби, театри, стендъп шоу комедии, концерти на местни групи и състави, представяния на книги, училищни мероприятия, събрания и други.
Нови идеи и инициативи, понякога по-нетрадиционни за читалищна дейност, реализиране на различни проекти, предоставяне на различни видове услуги – всичко това утвърждава авторитета и водещото място на Народно читалище „Развитие”, допринася за имиджа, престижа и характера на институцията. 

На 22 април 2024 година – Международния ден на Земята, беше официално открит парк „Развигор” – зелен оазис с декоративни арт пластики, намиращ се между сградата на читалището и хотел „Севлиево Плаза”. Ландшафтният проект за озеленяване се реализира по идея на читалищното ръководство с финансовото партньорство на Община Севлиево, Сдружение с нестопанска цел „Хоталич” и участието на учениците и колектива на Професионална гимназия „Марин Попов”. С реализацията на проект „Развигор” и естетизацията на парковата среда се създаде хармония между архитектурата, културната институция и природните форми.

Факт са още няколко значими инициативи. През 2024 г. са извършени редица дейности по модернизиране на материалната база и материалните активи. Изградено е ново санитарно помещение, перално и сушилня за костюми и реквизит при източния вход на читалището, в непосредствена близост до голямата сцена и гримьорната в удобство за местни и гостуващи артист-изпълнители. Закупени са LED прожектори за дооборудване на сценичното осветление и безжична микрофонна система. Осигурени са нови офис столове. Извършена е цялостна подмяна на саксиите с цветя на външната фасада на сградата, облагородени са кашпите с цветя на входа на културната институция. Осигурен е термостат Wireless устройство за газов котел. Извършен е ремонт на токоизправителя на киномашината и смяна на ксеноновата лампа. Осигурени са нови сървъри за трейлъри и филми, доставен е нов софтуер. За нуждите на Детска школа по народни танци, ДФА „Развитие” и Ансамбъл „Развитие” са осигурени сценични костюми, мъжки ризи, потури, беневреци, репетиционно облекло, скарпини. Извършен е ремонт на газовите конвектори в репетиционните помещения на Ансамбъла. За нуждите на най-голямото звено в Детска школа по изкуствата – Школа по народно пеене, е осигурено ново помещение за обучение и репетиции, предоставено е дарение на колонна климатична система. Осигурени са стойки, държачи за микрофони, кабели, конектори и други озвучителни аксесоари и сценично платно с народни мотиви. Извършено е акордиране на пианата за нуждите на музикалните школи. За нуждите на Школа по класически и модерен балет са осигурени балетни костюми и аксесоари, колани, рокли, блузи. За Детска театрална школа е осигурен театрален инвентар и костюми. За Фотоклуб „Севлиево” са осигурени нови рамки за снимки, паспартута, скрин за архив на фотографии.

Осъществяването на нашата обща цел – читалище „Развитие” да бъде изявен културен институт и привлекателен център за всички, зависи от нас и ежедневната ни работа. Трябва да отворим още по-широко вратите на институцията към потребностите на хората. Трябва да популяризираме читалището и дейността му пред широката общественост, използвайки всички средства на рекламата. През 2024 година продължи развитието на изградената стратегия за реклама на културната институция. Читалището разполага с модерен, актуален сайт и фейсбук профил, където се отразяват всички реализирани културни събития и дейности, с богат снимков материал. Информацията за всички предстоящи събития и отзвукът от тях се популяризират и чрез всички местни медии – вестник „Росица”, кабелната телевизия и електронните издания „Севлиево онлайн” и „Севлиевци”. Чрез рекламата промотираме читалищната дейност пред обществеността, повишаваме имиджа на институцията, а заслугата за това е на секретаря Десислава Димитрова. Важна и значима е ролята на нашите партньори за успешната реализация на рекламната стратегия и модерно представяне с уеб и графичен дизайн – „М-Прес” ООД в лицето на Мирослав Марков и членовете на екипа му Михаела Иванова и Стойо Стоев, както и „Гален Фамилия” ООД в лицето на Юлия и Галин Ганчеви и екипа им.
Направените дарения от благодетели и спонсори са изключително ценни и подкрепящи мисията, целите и дейността на Народно читалище „Развитие”. Признание и благодарност към нашите спонсори – Община Севлиево, „Идеал Стандарт – Видима” АД – заводите за санитарна керамика и санитарна арматура, Бизнес сдружение „Севлиево XXI век”, Ротари клуб – Севлиево, „Хитачи Енерджи България” АД, „ЕМКА” АД, Сдружение с нестопанска цел „Хоталич” и др. Огромна благодарност за партньорството и добрата съвместна работа на директорите на образователни и културни институти в община Севлиево и техните екипи. Благодарим Ви приятели от Дом на културата „Мара Белчева”, Градска библиотека, Исторически музей – Севлиево, Галерия „Видима”, Градска художествена галерия „Асен и Илия Пейкови”, Център за подкрепа на личностно развитие – Детски комплекс „Йовко Йовков”. Огромна благодарност към нашите приятели и верни партньори, съмишленици и спомоществователи – кмета д-р Иван Иванов, Николай Петров – изпълнителен директор на „Хамбергер България” ЕООД, фотографът Минчо Тодоров, компютърният специалист Венцислав Венков, озвучителят Петьо Минков, Илиян Гъбенски, Иван Райков, Пенчо Пенчев – професионалният екип на Дом на културата „Мара Белчева”, Сава Христов – директор на галерия „Видима”. Благодарност за професионалната работа с добро отношение на екипа на счетоводна къща „Солди” ООД и по-специално на Снежана Митева.

През изминалата година всички заедно доказахме, че изкуството и жаждата за красивото са необходими, за да живеем щастливи. През настоящата 2025 година ще реализираме още повече планувани мероприятия и събития, за да затвърдим имиджа на Народно читалище „Развитие-1870” като един от най-добрите културни институти в България. За да пребъде!


Благодаря ви за вниманието!

27.03.2025 г.





Данаил Лалев

гр. Севлиево                                           Председател на НЧ „Развитие-1870”
